CELEX: 32011D0013
Language: et
Date: 2011-01-12 00:00:00
Title: 2011/13/EL: Komisjoni otsus, 12. jaanuar 2011 , biokütuseid ja vedelaid biokütuseid käsitleva teatud liiki teabe kohta, mille ettevõtjad peavad esitama liikmesriikidele (teatavaks tehtud numbri K(2011) 36 all)

13.1.2011   
            
            
               ET
            
            
               Euroopa Liidu Teataja
            
            
               L 9/11
            
         KOMISJONI OTSUS,
   12. jaanuar 2011,
   biokütuseid ja vedelaid biokütuseid käsitleva teatud liiki teabe kohta, mille ettevõtjad peavad esitama liikmesriikidele
   (teatavaks tehtud numbri K(2011) 36 all)
   (2011/13/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. aprilli 2009. aasta direktiivi 2009/28/EÜ taastuvatest energiaallikatest toodetud energia kasutamise edendamise kohta ning direktiivide 2001/77/EÜ ja 2003/30/EÜ muutmise ja hilisema kehtetuks tunnistamise kohta, (1) eriti selle artikli 18 lõike 3 kolmandat lõiku,
   võttes arvesse Euroopa Parlamendi ja nõukogu 13. oktoobri 1998. aasta direktiivi 98/70/EÜ bensiini ja diislikütuse kvaliteedi kohta ning nõukogu direktiivi 93/12/EMÜ muutmise kohta, (2) eriti selle artikli 7c lõiget 3,
   olles konsulteerinud direktiivi 2009/28/EÜ artikli 25 lõike 2 kohaselt asutatud nõuandekomiteega
   ning arvestades järgmist:
   
               (1)
            
            
               Liikmesriigid peaksid tagama, et ettevõtjad teavitavad neid vedelate biokütuste vastavusest direktiivi 2009/28/EÜ kohastele säästvuskriteeriumidele ning biokütuste vastavusest nimetatud direktiivi ja direktiivi 98/70/EÜ kohastele säästvuskriteeriumidele, samuti et ettevõtjad esitavad teabe teatavate täiendavate keskkonna- ja sotsiaalsete aspektide kohta.
            
         
               (2)
            
            
               Komisjonil tuleb koostada loetelu asjakohasest ja olulisest teabest, mis tuleb esitada kõnealuste täiendavate keskkonna- ja sotsiaalsete aspektide kohta.
            
         
               (3)
            
            
               Mitmed vabatahtlikud kavad, millega on kehtestatud biomassist toodete tootmise standardid, on juba olemas või loomisel; neis on sätestatud nõuded, mis hõlmavad osaliselt või tervikuna mõlemat, nii säästlikkuse kriteeriumi kui ka selliseid täiendavaid keskkonna- ja sotsiaalseid aspekte, mida peab hõlmama komisjoni loetelu. Komisjon võib tunnustada neid vabatahtlikke kavasid usaldusväärsete ja vastuvõetavate andmeallikatena, mis kinnitavad kriteeriumidele vastavust. Lisaks võib komisjon tunnustada neid kavadena, mis sisaldavad täpseid andmeid täiendavate keskkonna- ja sotsiaalaspektide kohta.
            
         
               (4)
            
            
               Säästlikkuskavaga hõlmatud biokütustest ja vedelatest biokütustest tulenevate kasvuhoonegaaside arvutamisel on võimalik kasutada toetust, kui biomass saadakse rikutud maalt, mis on taastatud.
            
         
               (5)
            
            
               Säästlikkuskavaga hõlmatud kasvuhoonegaaside arvutamisel võetakse arvesse tegurit, mis kajastab põllumajanduse parema juhtimise abil süsiniku mulda kogunemisest tulenevat heitkoguste vähenemist.
            
         
               (6)
            
            
               Võttes arvesse vajadust tagada, et keskkonna- ja sotsiaalsete aspektide kohta teabe esitamine ei paneks ettevõtjatele ülemäärast halduskoormust, on asjakohane sätestada, et see teave tuleb esitada avaldusena, milles märgitakse, kas asjaomased biokütuste ja vedelate biokütuste saadetised on või ei ole kõnealuseid aspekte hõlmava tunnustatud vabatahtliku kava raames sertifitseeritud või heaks kiidetud; kas kasutatakse või ei kasutata 4. põhjenduses osutatud toetust; kas kasutatakse või ei kasutata 5. põhjenduses osutatud süsiniku kogunemise tegurit.
            
         
               (7)
            
            
               4. põhjenduses osutatud toetus ja 5. põhjenduses osutatud süsiniku kogunemise tegur on seotud põllukultuuride kasvatamisega. Seepärast ei ole vaja neid andmeid esitada selliste biokütuste ja vedelate biokütuste kohta, mida toodetakse jäätmetest või jääkidest,
            
         ON VASTU VÕTNUD KÄESOLEVA OTSUSE:
   Artikkel 1
   Teave, mida ettevõtjad esitavad biokütuse või vedela biokütuse iga saadetise kohta, hõlmab järgmist:
   
               a)
            
            
               kas saadetis on sertifitseeritud või seda aktsepteeritakse sellise vabatahtliku kava nõuetele vastavana, mis on komisjoni poolt heaks kiidetud kooskõlas direktiivi 2009/28/EÜ artikli 18 lõike 4 teise lõiguga ning direktiivi 98/70/EÜ artikli 7c lõike 4 teise lõiguga, sisaldades täpseid andmeid meetmete kohta, mis on võetud pinnase, vee ja õhu kaitseks, rikutud maa taastamiseks, liigse veekasutamise vältimiseks piirkondades, kus vett napib, ja/või selleks, et võtta arvesse küsimusi, millele osutatakse direktiivi 2009/28/EÜ artikli 17 lõike 7 teises lõigus ja direktiivi 98/70/EÜ artikli 7b lõike 7 teises lõigus;
            
         
               b)
            
            
               asjaomase vabatahtliku kava nimi, kui saadetis on sertifitseeritud või seda aktsepteeritakse punkti a kohaselt.
            
         V.a selliste biokütuste ja vedelate biokütuste puhul, mida toodetakse jäätmetest või jääkidest, hõlmab kõnealune teave lisaks järgmist:
   
               c)
            
            
               kas direktiivi 2009/28/EÜ V lisa C osa punktides 7 ja 8 ning direktiivi 98/70/EÜ IV lisa C osa punktides 7 ja 8 osutatud toetust on kasutatud direktiivi 2009/28/EÜ V lisa C osa punktis 1 ja direktiivi 98/70/EÜ IV lisa C osa punktis 1 osutatud kasvuhoonegaaside arvutamisel saadetise kohta;
            
         
               d)
            
            
               kas direktiivi 2009/28/EÜ V lisa C osa punktis 1 ja direktiivi 98/70/EÜ IV lisa C osa punktis 1 osutatud põllumajanduse parema juhtimise abil süsiniku mulda kogunemisest tulenevat heitkoguste vähenemise tegurit on kasutatud saadetise heitkoguste vähenemise arvutamisel, millele on osutatud samas lõigus.
            
         Artikkel 2
   Käesoleva otsuse kohaldamine ei piira komisjoni õigust nõuda ettevõtjatelt lisateavet direktiivi 2009/28/EÜ artikli 23 lõikes 2 sätestatud eesmärgil.
   Artikkel 3
   Käesolev otsus on adresseeritud liikmesriikidele.
   
      Brüssel, 12. jaanuar 2011
      
         
            Komisjoni nimel
         
         
            komisjoni liige
         
         Günther OETTINGER
      
   
   
      (1)  ELT L 140, 5.6.2009, lk 16.
   
      (2)  EÜT L 350, 28.12.1998, lk 58.